Referat af generalforsamling i Fitness Center P-dellen afholdt d. 18. februar 2026 i Egnshuset, Køng, 4750 Lundby

1. Valg af dirigent
Uffe Nielsen valgtes til dirigent. Dirigenten konstaterede, at generalforsamlingen var lovligt indvarslet og beslutningsdygtig.
2. Valg af stemmetællere
Leif Andersen og Allan Hansen valgtes til stemmetællere
3. Beretning ved bestyrelsen
Formanden Dorthe Irvold aflagde beretning på bestyrelsens vegne. Formanden omtalte bl.a. følgende:
· Antallet af medlemmer i P-dellen ultimo 2025 var i alt 392 mod 358 ultimo 2024
· Der er mange motionister, som træner selv
· Holdtræningen – herunder børne- og teen hold - er i god gænge. Desværre er det ikke lykkedes af få etableret kurser for instruktører til børne- og teen hold på trods af gentagne henvendelser til DGI Storstrømmen
· Der er i 2025 kommet 1 ny instruktør til i 2025 og 3 nye er tilmeldt de obligatoriske kurser i den nærmeste fremtid
· Yoga har ca. 50 medlemmer. Mandag er der ’drop in’ træning, og ellers er der 4 instruktører, der på skift varetager træningen
· Det er konstateret, at medlemmer sommetider lukker ikke medlemmer ind i P-dellen. Det er ikke tilladt, og når det forekommer, bortvises de ubudne gæster
· Der er i 2025 indkøbt nye maskiner m.m.: Romaskine, ski track og nye vægte
· Der er etableret en ordning, hvorefter fraflyttede studerende, efterskoleelever m.fl. kan træne gratis, når de er hjemme på besøg
· P-dellen har i 2025 medvirket ved Lundby Kultur-og familiefestival og åbent hus arrangement i forbindelse med Halloween. Endvidere har P-dellen være sponsor ved ISG’s juletræsfest i Svend Gønge Hallen
Afslutningsvis takkede formanden P-dellens samarbejdspartnere, instruktører og bestyrelsen for godt samarbejde i det forløbne år.
Enkelte spørgsmål fra fremmødte medlemmer besvaredes.
Formandens beretning godkendtes enstemmigt af generalforsamlingen.
4. Aflæggelses og godkendelse af regnskab
Foreningens kasserer aflagde foreningens regnskab for 2025.
De samlede indtægter fra fitness og yoga androg i alt kr. 290.324,59. Efter fradrag af omkostninger og afskrivninger udgør årets resultat kr. 125.236,10. Foreningens egenkapital androg pr. 31. december 2025 kr. 640.764,57.
Generalforsamlingen godkendte enstemmigt regnskabet for 2025.
5. Indkomne forslag
Der var ikke indkommet forslag til behandling på generalforsamlingen.
6. Valg af formand, øvrige bestyrelsesmedlemmer, suppleanter, revisorer og revisorsuppleanter
Dorthe Irvold genvalgtes som formand.
Leif Andersen og Allan Hansen genvalgtes som bestyrelsesmedlemmer.
Randi Lillemark og Charlotte Rosdahl genvalgtes som bestyrelsessuppleanter.
Johannes Jensen genvalgtes som revisor, og Daniel Irvold nyvalgtes som revisor. Spørgsmålet om, hvorvidt Daniel Irvold kunne være inhabil i og med, at han er gift med formanden rejstes. Da der altid er to revisorer, var generalforsamlingens opfattelse, at Daniel Irvold ikke er inhabil.
Der valgtes ikke revisorsuppleanter.
7. Eventuelt
Intet at bemærke.

Således passeret.

